কেন নরটন: গত সেপ্টেম্বর মাসের ১৮ তারিখ সাবেক হেভিওয়েট বক্সিং চ্যাম্পিয়ন কেন নরটন মারা যান। অ্যারিজোনার বুলহেড সিটির একটি হাসপাতালে মুত্যুর সময় নরটনের বয়স হয়েছিল ৭০ বছর। তিনি দীর্ঘদিন ধরেই হৃদরোগে ভুগছিলেন। ঐতিহাসিক এক লড়াইয়ে বক্সিং কিংবদন্তি মোহাম্মদ আলীর চোয়াল ভেঙে দেয়ার জন্য তিনি সারাবিশ্বে পরিচিত মুষ্টিযোদ্ধা ছিলেন। অসুস্থতার কারণে প্রায় এক বছর ধরে তার চিকিৎসা চলছিল। মার্কিন মেরিন কোরে থাকার সময় বক্সিং রিংয়ে নামেন নরটন। ১৯৬৭ সালে পেশাদার মুষ্টিযুদ্ধে পা রাখেন তিনি। মোহাম্মদ আলীর সঙ্গে তিনটি স্মরণীয় লড়াই হয়েছিল নরটনের। ১৯৭৩ সালে ১২ রাউন্ডের লড়াইয়ে আলীকে হারিয়ে নর্থ আমেরিকান বক্সিং ফেডারেশন হেভিওয়েট শিরোপা জিতেছিলেন তিনি।